Laat matrieks toe om in vrede te skryf – LUR(Argieffoto: Morné van Rooyen) Die LUR vir onderwys in die Wes-Kaap, Debbie Schäfer het ŉ beroep op Eskom én inwoners gedoen om matrieks toe te laat om in vrede hul eindeksamen af te lê. Die praktiese eksamen begin vandeesweek. “Ongelukkig staar die bedreiging van beurtkrag, wat vir ŉ groot deel van verlede week in werking gestel is, ons in die gesig. Dit is uiters teleurstellend dat dit weer kop uitgesteek het net voor die eindeksamen se praktiese werk moet begin,” sê Schäfer. Schäfer sê die moontlikheid van beurtkrag is so beduidend dat die departement met Eskom beraadslaag met die hoop dat die kragonderbrekings verhoed kan word. Die departement het egter reeds voorsorgmaatreëls getref en ŉ bykomende dag geskeduleer indien dit nodig sou wees om ŉ praktiese eksamen op ŉ ander dag af te lê. Die departement het ook ander maatreëls getref in die geval van ŉ kragonderbreking, selfs al is dit nie geskeduleer nie. “Ek doen ŉ beroep op Eskom om alles moontlik te doen om nie net kragonderbrekings tydens die praktiese eksamens te verhoed nie, maar ook tydens die eksamen wat vanaf 27 Oktober afgelê word.” Schäfer sê dit is goed om rugsteunplanne te hê, maar dit is geweldig ontwrigtend vir leerders en moet liefs vermy word. Sy sê dit is ook nou die tyd van die jaar dat betogings en stakings al hoe meer gereeld voorkom. “Ons het vroeër vanjaar die verwoestende uitwerking van ŉ taxistaking op skoolbywoning gesien. Ek hoop werklik dat dit nie weer tydens die eksamen gebeur nie. Ek is ook bewus van die naderende verkiesing en die geneigdheid daarvan om ontwrigtende gedrag na vore te laat kom. “Enige optrede wat leerders verhoed om by hul eksamen te kom – en dit in vrede te skryf – is onaanvaarbaar en voeg ekstra spanning by ŉ reeds uiters stresvolle tyd.” Schäfer het ŉ beroep op politici, gemeenskapsgroepe en ander organisasies gedoen om die belange van kinders oor die volgende twee maande eerste te stel. Dit is die eerste matriekgroep wat hul hele gr. 12-jaar onder pandemietoestande moes voltooi. “Hulle is deur genoeg. Ons skuld dit aan hulle om te verseker hulle het die beste moontlike kans om die eksamen te slaag en hul skoolloopbaan te voltooi.”